Folketing
2006-02-09

Tak for det, og tak for venligheden før frokost. Se, vi vil gerne vide noget om regeringens helt konkrete planer for at opnå lige muligheder for alle børn. Og spørgsmålet er opstået på baggrund af, at regeringen ved flere lejligheder har udtalt, at den ønsker at arbejde for mere lighed og for lige muligheder for alle børn i deres opvækst. Men det, vi hører, når vi får tilbagemeldinger fra de mennesker, som er tæt på børnene, fortæller os, at det går den modsatte vej: Der bliver ikke mere lighed for børnene, og børnene har ikke lige muligheder i deres opvækst. Vi forstår lige muligheder på den måde, at det enkelte barn har gode muligheder for at udnytte evner og talenter, så barnet kan vokse op og udvikle sig personligt, socialt og intellektuelt. Vi ved fra OECD-rapporterne, at 85 pct. af børnene i Danmark har rigtig gode børneliv. Vi ved også, at der er 15 pct. af børnene, som i deres opvækst skal have en særlig støtte, for at de kan opnå at udnytte deres muligheder.